DA Den Europæiske Unions Tidende L 330/19

RÅDETS AFGØRELSE 2008/918/FUSP

af 8. december 2008

om iværksættelse af Den Europæiske Unions militæroperation med henblik på at bidrage til at afskrække fra, forebygge og bekæmpe den piratvirksomhed og de væbnede røverier, der finder sted ud for Somalias kyst (Atalanta)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 17, stk. 2,

under henvisning til Rådets fælles aktion 2008/851/FUSP af 10. november 2008 om Den Europæiske Unions militæroperation med henblik på at bidrage til at afskrække fra, forebygge og bekæmpe den piratvirksomhed og de væbnede røverier, der finder sted ud for Somalias kyst (1) (operation benævnt »Atalanta«), særlig artikel 5, og

ud fra følgende betragtninger:

(1) I resolution 1814 (2008) vedrørende situationen i Somalia, der blev vedtaget den 15. maj 2008, anmodede FN’s Sikkerhedsråd staterne og de regionale organisationer om under snæver gensidig koordinering at træffe forholdsregler til at beskytte de fartøjer, der deltager i transporten af humanitær bistand til Somalia og i de aktiviteter, som De Forenede Nationer har godkendt.

(2) I resolution 1816 (2008) vedrørende situationen i Somalia, der blev vedtaget den 2. juni 2008, har FN’s Sikkerhedsråd givet udtryk for sin bekymring over, at piratvirksomhed og væbnede røverier mod fartøjer truer transporten af humanitær bistand til Somalia, søhandelsruternes sikkerhed og den internationale søfart. FN’s Sikkerhedsråd har især opfordret de stater, der ønsker at benytte søhandelsruterne ud for Somalias kyster, til i samarbejde med den føderale overgangsregering at styrke og samordne indsatsen mod piratvirksomhed og væbnede røverier til søs.

(3) FN’s Sikkerhedsråd hilste i sin resolution 1838 (2008) om situationen i Somalia, der blev vedtaget den 7. oktober 2008, den igangværende planlægning af en eventuel militær flådeoperation fra Den Europæiske Unions side samt andre internationale og nationale initiativer med henblik på at gennemføre resolution 1814 (2008) og 1816 (2008) og bad indtrængende alle de stater, der har midler hertil, om at samarbejde med den føderale overgangsregering om bekæmpelse af den piratvirksomhed og de væbnede røverier, der finder sted til havs, jf. bestemmelserne i resolution 1816 (2008). Det bad også indtrængende alle staterne og alle de regionale organisationer om at fortsætte med at træffe foranstaltninger i overensstemmelse med bestemmelserne i resolution 1814 (2008) med henblik på at beskytte flådekonvojer under Verdensfødevareprogrammet, som er af central betydning for transporten af humanitær bistand til Somalias befolkning.

(4) Somalias føderale overgangsregering har ved skrivelse af 14. november 2008 til FN’s generalsekretær videregivet det tilbud, som den jf. punkt 7 i resolution 1816 (2008) havde modtaget.

(5) Den Europæiske Union kan finde anledning til at støtte sig til de efterfølgende resolutioner fra FN’s Sikkerhedsråd vedrørende situationen i Somalia.

(6) I medfør af artikel 6 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i udarbejdelsen og gennemførelsen af Den Europæiske Unions afgørelser og aktioner, som har indvirkning på forsvarsområdet og deltager derfor ikke i finansieringen af operationen —

TRUFFET FØLGENDE AFGØRELSE:

Artikel 1

Handlingsplanen og reglerne for operationen vedrørende EU’s militæroperation med henblik på at bidrage til at afskrække fra, forebygge og bekæmpe den piratvirksomhed og de væbnede røverier, der finder sted ud for Somalias kyst, i det følgende benævnt »operation Atalanta«, godkendes.

Artikel 2

Operation Atalanta iværksættes den 8. december 2008.

Artikel 3

Den øverstbefalende for operation Atalanta autoriseres med øjeblikkelig virkning til at udstede aktiveringsordren (ACTORD) med henblik på at gennemføre deployeringen af styrkerne og indlede gennemførelsen af missionen.

Artikel 4

Denne afgørelse har virkning fra dagen for vedtagelsen.

Artikel 5

Denne afgørelse offentliggøres i Den Europæiske Unions Tidende.

Udfærdiget i Bruxelles, den 8. december 2008. På Rådets vegne B. KOUCHNER Formand

(1) EUT L 301 af 12.11.2008, s. 33.